חוק לתיקון ולהארכת תוקפן של תקנות שעת חירום (נגיף הקורונה החדש) (אזור מוגבל), התש"ף-2020 
הצעת חוק ממשלתית, הכנסת ה-23
פורסם: ספר החוקים, חוברת 2819, עמ' 190, 2020-07-02T00:00:00+03:00
נקבע כי תוקפן של תקנות שעת חירום (נגיף הקורונה החדש) (אזור מוגבל) יוארך ב-45 ימים וכן אושרו תיקונים לנוסח החוק. תקנות אלה מסמיכות ועדת שרים מיוחדת להכריז על אזור מסוים שבו מחלת הקורונה התפשטה בהיקף נרחב וברמת תחלואה גבוהה יחסית לכלל המדינה, כעל אזור מוגבל לתקופות קצרות וקצובות אם הדבר הכרחי כדי למנוע את המשך התפשטות המחלה, וכן לקבוע מגבלות על הכניסה לאזור ועל היציאה ממנו, ועל הפעילות העסקית והיציאה למרחב הציבורי בתוך האזור.
נקבע שעל ועדת השרים לבחון דרכים חלופיות ולהשתכנע שאין מנוס מהכרזה על האזור כולו כאזור מוגבל, ולצמצם את ההגבלות שיחולו באזור ואת גודל האזור שעליו תחול ההכרזה למינימום הנדרש. נקבע שהכרזה על אזור מוגבל לא תוביל להחלה גורפת של כלל ההגבלות, אלא יהיה על ועדת השרים לבחון בחינה פרטנית, לקבוע במפורש ולנמק אילו הגבלות יחולו באזור המוגבל.
כן נקבעו הוראות שיחייבו התייעצות ושיתוף הרשות המקומית הרלוונטית כבר בשלבים המוקדמים של התהליך ועוד בטרם מתקבלת החלטת ועדת השרים, וכן בחינה מהותית של עמדת ראשי הרשויות – שתובא או בכתב או בעל פה. עוד נקבע כי יש להביא את ההכרזה המנומקת בפני ועדת חוקה מיד לאחר שניתנה, וכן נקבעה האפשרות לביטול ההכרזה על ידי הוועדה. כמו כן, נקבעה החובה ליידע את תושבי האזור על ההכרזה בדרכים אפקטיביות ומותאמות.